SKRIFTLIG FORESPØRGSEL E-3262/02

af Erik Meijer (GUE/NGL) til Kommissionen

(19. november 2002)

Om: Forøgelse af det område omkring den serbiske by Pancevo ved Donau, hvor grundvandet er stærkt forurenet på grund af bombardementer

1. Er Kommissionen bekendt med, at der i april 1999 under bombardementerne mod den serbiske by Pancevo ved Donau, nordøst for Beograd blev ødelagt eller beskadiget kemiske og petrokemiske industrivirksomheder, og at dette har medført, at olie og kemikalier er sivet ned i jorden?

2. Er Kommissionen ligeledes bekendt med, at der efter den i spørgsmål 1 anførte nedsivning er sket foruroligende ændringer i menneskers og dyrs sundhedstilstand, både i form af øget forekomst af forskellige former for kræft (lungekræft, hudkræft, leukæmi) og i form af forplantningsproblemer (aborter og misdannelser)?

3. Anser Kommissionen det for tilstrækkeligt, at der de seneste år nok er foretaget en del undersøgelser af jorden med støtte lige fra de nederlandske kommuner Amsterdam og Zaanstad til De Forenede Nationer, og at der i de berørte industriområder er foretaget en del saneringsforanstaltninger, men at disse nu standses, uden at der er sat en stopper for den voldsomme forurening af grundvandet uden for industriområdet, der nu spreder sig yderligere?

4. Anser Kommissionen det for acceptabelt at affinde sig med en varig og omsiggribende forurening af grundvandet med farlige stoffer tæt på floden Donau, der ikke blot vil have konsekvenser for Serbien, men også for den opdæmmede sø ved Jernporten (Derdap, Portile de Fier) på grænsen til Rumænien og kandidatstaterne Rumænien og Bulgarien længere nede af floden?

5. Hvorledes har Kommissionen til hensigt at fremme, at også den resterende forurening af grundvandet omkring Pancevo fjernes fuldstændigt, således at den ikke kan sprede sig yderligere?

Kilde: TV-magasinet Netwerk, TV Nederland 1 den 3.11.2002.

Svar afgivet på Kommissionens vegne af Margot Wallström

(17. december 2002)

Kommissionen er bekendt med situationen i Panevo i Forbundsrepublikken Jugoslavien, som det ærede medlem henviser til, samt at der var problemer i området allerede før NATO-bombningerne. Kommissionen er dog ikke i stand til at kommentere, hvorvidt de påstande, der er fremført i fjernsynsprogrammet om de sundhedsmæssige problemer i denne by, er korrekte.

Kommissionen ønsker heller ikke at kommentere de aktioner, der er gennemført af andre bilaterale donorer, navnlig da den ikke kender til de grunde, der ligger bag sådanne beslutninger.

Da det nævnte problem vedrører et tredjeland, påhviler ansvaret for løsningen af det til syvende og sidst det pågældende land selv. Dog undersøger Kommissionen rent faktisk muligheden for at benytte sine bistandsmidler i det omfang sådanne er til rådighed til at løse prioriterede opgaver, som er identificeret af modtagerlandene. I den forbindelse støtter Kommissionen den igangværende forberedelse af en lokal miljøhandlingsplan for Panevo via Jugoslaviens del af CARDS-bistandsprogrammet. Denne plan vil omfatte en realistisk finansiel ramme for gennemførelse af de mest hastende miljøbeskyttelsesforanstaltninger.

Via Donau-Kommissionen er Kommissionen ligeledes involveret i arbejdet med forvaltningen af flodbækkenet i overensstemmelse med principperne i Fællesskabets vandrammedirektiv(1), for at hjælpe de lande, som ligger inden for Donaus afvandingsområde.

(1) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.